हिन्दी (Hindi)
ଚିନ୍ହଟର ମୃତ୍ତିକା ସାମଗ୍ରୀ ବିକ୍ରେତାମାନେ ସେମାନଙ୍କ ସାମଗ୍ରୀ ବିକିବା ପାଇଁ ବାର୍ଷିକ ଲକ୍ଷ୍ନୌ ମହୋତ୍ସବ ଉପରେ ନିର୍ଭର କରିଥାଆନ୍ତି । କିନ୍ତୁ ଲକ୍ଡାଉନ୍ ଯୋଗୁଁ ୨୦୨୦ରେ ଏହାକୁ ବାତିଲ କରିଦିଆଯାଇଛି । ସ୍ଥାନୀୟ ହସ୍ତଶିଳ୍ପ ସାମଗ୍ରୀର ଏହି ୧୫ ଦିନିଆ ଉତ୍ସବ ଅନେକ ଗ୍ରାହକଙ୍କୁ ଆକର୍ଷିତ କରେ । ନିଜ ନାମ ପ୍ରକାଶ କରିବାକୁ ଚାହୁଁ ନଥିବା ଉତ୍ତର ପ୍ରଦେଶ ପର୍ଯ୍ୟଟନ ବିଭାଗର ଜଣେ ଅଧିକାରୀ କହନ୍ତି, "ପ୍ରତି ବର୍ଷ ଚିନ୍ହଟ ମୃତ୍ତିକା ସାମଗ୍ରୀର ପ୍ରାୟ ୧୦-୧୫ଟି ଷ୍ଟଲ୍ ସ୍ଥାପିତ ହୁଏ ଏବଂ ପ୍ରତିଦିନ ପ୍ରାୟ ୨-୩ ଲକ୍ଷ ଲୋକ ଏସବୁ ଷ୍ଟଲ୍ ବୁଲି ଦେଖନ୍ତି । ସେମାନେ ଦିନକୁ ୧୦,୦୦୦ରୁ ୫୦,୦୦୦ ଟଙ୍କା ଭିତରେ ରୋଜଗାର କରିପାରନ୍ତି ।
'ସ୍ବଦେଶୀ ଏବଂ ସ୍ବତନ୍ତ୍ରତା ବିଶିଷ୍ଟ କାରିଗରୀକୁ ଉତ୍ସାହିତ କରିବା' ଉଦ୍ଦେଶ୍ୟରେ ଉତ୍ତର ପ୍ରଦେଶ ସରକାର ଆରମ୍ଭ କରିଥିବା ଗୋଟିଏ ଜିଲ୍ଲା, ଗୋଟିଏ ଉତ୍ପାଦ ଯୋଜନା-୨୦୧୮ରେ ଲକ୍ଷ୍ନୌର ଚିନ୍ହଟ ମୃତ୍ତିକା ଶିଳ୍ପ ସାମିଲ ହୋଇନାହିଁ । ହେଲେ ଏଥିରେ କେବଳ ଚିକନକରୀ ଏବଂ ଜରି-ଜରଦୋଜି ସ୍ଥାନ ପାଇଛି ।
ସଚିନଙ୍କ ଷ୍ଟଲ ଭଳି ଅସ୍ଥାୟୀ ଷ୍ଟଲ୍ଗୁଡ଼ିକ ଫୁଟ୍ପାଥରେ ବସେ ଏବଂ ଦିନର କାରବାର ଶେଷରେ, ଘରକୁ ଫେରିବା ବେଳେ ମାଲିକମାନଙ୍କୁ ସେମାନଙ୍କର ସବୁ ଜିନିଷପତ୍ର ବନ୍ଧାବନ୍ଧି କରି ବୋହି ନେବାକୁ ପଡ଼େ । ଫୁଟ୍ପାଥରୁ ଉଚ୍ଛେଦ ଏବଂ ଜିନିଷପତ୍ର ନଷ୍ଟ ହେବାର ଆଶଙ୍କା କାରଣରୁ ଅନ୍ୟ ବିକ୍ରେତାମାନେ ସେଠାରେ ପୁଣି ଦୋକାନ ଖୋଲିବାକୁ ପଛଘୁଞ୍ଚା ଦିଅନ୍ତି ।
ବର୍ଷକୁ ବର୍ଷ ଚିନ୍ହଟର ମୃତ୍ତିକା ସାମଗ୍ରୀ ଉତ୍ପାଦନ ହ୍ରାସ ପାଇବାରେ ଲାଗିଛି ଏବଂ ଏହି ସାମଗ୍ରୀ କାରବାର କରୁଥିବା ବ୍ୟବସାୟୀମାନେ ଉତ୍ତର ପ୍ରଦେଶର କାକୋରି ଏବଂ ଗୋରଖପୁର ଭଳି ଆଖପାଖ ସ୍ଥାନରୁ, ଏମିତି କି ଆସାମ ଓ ସିଲିଗୁଡ଼ିରୁ ଏସବୁ ଜିନିଷ କିଣିଲେଣି ।
୬୧ ବର୍ଷୀୟା ଇସମତ-ଉଲ-ନିସାର ମଧ୍ୟ ଚିନ୍ହଟରେ ବଢ଼ିଛନ୍ତି ଏବଂ ୨୫ ବର୍ଷ ହେଲା ତାଙ୍କ ପରିବାର ମୃତ୍ତିକା ସାମଗ୍ରୀ ତିଆରି ଓ ବିକ୍ରି କରିଆସୁଛି । ସଚିନଙ୍କ ଷ୍ଟଲ ଥିବା ରାସ୍ତାର ବିପରୀତ ପଟେ ତାଙ୍କ ଷ୍ଟଲ ରହିଛି । ତାଙ୍କ ପରିବାରର କେତେକ ପୁରୁଷ ଏବେ ବି ମୃତ୍ତିକା ସାମଗ୍ରୀ ଗଢୁଛନ୍ତି କିନ୍ତୁ ତାହା ପର୍ଯ୍ୟାପ୍ତ ହେଉ ନଥିବାରୁ ସେ କାକୋରିରୁ ମୃତ୍ତିକା ସାମଗ୍ରୀ କିଣନ୍ତି ।"ମୋ ସ୍ବାମୀ କାଦିର (ସେଠାରୁ କେଇ କିଲୋମିଟର ଦୂର) ମଲହୌରର ଏକ ଚୀନାମାଟି ଫ୍ୟାକ୍ଟରୀରେ କାମ କରୁଥିଲେ । ଏବେ ତାଙ୍କ ନିଜର ଗୋଟିଏ କାରଖାନା (ଗୋଦାମ) ଅଛି, ଯେଉଁଠି ଆମେ ଆମର ସବୁ ସାମଗ୍ରୀ ରଖୁ ।" ଦିନକର କାମ ଶେଷରେ ସେ ତାଙ୍କ ଷ୍ଟଲ୍ର ସବୁ ଜିନିଷପତ୍ର ବନ୍ଧାବନ୍ଧି କରି ଗୋଟିଏ ବ୍ୟାଟେରି (ବିଦ୍ୟୁତ୍) ଚାଳିତ ରିକ୍ସାରେ ଗୋଦାମକୁ ନେଇଯାଆନ୍ତି ।
ସେ କହନ୍ତି, "ଦୀପାବଳି ସମୟରେ ଆମେ ଆଉ ଅଧିକ ରକମର ଅନେକ ଜିନିଷ ବିକୁ ଏବଂ ସେ ସବୁକୁ ବୋହିକରି ନେବାଆଣିବା କରିବା ସମ୍ଭବ ନୁହେଁ । ତେଣୁ ଆମେ ଏଠାରେ ହିଁ ସବୁ ରଖି ରାତିରେ ରହୁ ।" ବ୍ୟସ୍ତବହୁଳ ପାର୍ବଣ ଋତୁରେ ଇସ୍ମତଙ୍କ ନାତି ଶୋଏବ, ସୁଘରା ଏବଂ ଶଫାଜ୍ ତାଙ୍କୁ ସାହାଯ୍ୟ କରନ୍ତି । ଲକ୍ଡାଉନ୍ ଯୋଗୁଁ ସେମାନଙ୍କ ସ୍କୁଲ ବନ୍ଦ ହୋଇଯାଇଥିବାରୁ ଏବେ ସେମାନେ ଏଠାରେ ଅଧିକ ସମୟ କାଟୁଛନ୍ତି ।
ଓଡ଼ିଶାଲାଇଭ୍ଃ ଏହି ଅନୁବାଦ ଓଡ଼ିଶାଲାଇଭର ତତ୍ତ୍ୱାବଧାନରେ କରାଯାଇଛି। ଓଡ଼ିଶାଲାଇଭ୍ ହେଉଛି ଭୁବନେଶ୍ୱରସ୍ଥିତ ଏକ ପ୍ରଗତିଶୀଳ ଡିଜିଟାଲ୍ ପ୍ଲାଟ୍ଫର୍ମ ଏବଂ ସୃଜନଶୀଳ ଗଣମାଧ୍ୟମ ଓ ଯୋଗାଯୋଗ ଏଜେନ୍ସି। ଏଠାରେ ଲୋକାଲାଇଜେସନ, କଣ୍ଟେଣ୍ଟ ପ୍ରସ୍ତୁତି, ଭିଡ଼ିଓ ପ୍ରଡକ୍ସନ ଏବଂ ୱେବ୍ ଓ ସୋସିଆଲ୍ ମିଡ଼ିଆ ପରି ବିଭିନ୍ନ କ୍ଷେତ୍ରରେ ଅଡ଼ିଓ ଭିଜୁଆଲ୍ ବିଷୟବସ୍ତୁ, ନ୍ୟୁଜ୍ ଇତ୍ୟାଦି ସେବା ପ୍ରଦାନ କରୁଛୁ।
